Lesibili, May 30
Bonkhe abadvumise libito laSimakadze [Jehova.]
Imibhalo leminyenti iyaveta kutsi libito laNkulunkulu libalulekile nekutsi kufanele lingcweliswe. (Eksodusi 3:15, NW; Tihlabelelo 83:18;, NW; Isaya 42:8; 43:10, NW; Johane 17:6, 26; Imisebenti 15:14) Jehova waphefumulela babhali beliBhayibheli kutsi basebentise libito lakhe tikhatsi letitinkhulungwane emibhalweni yesandla yasendvulo. (Hezekeli 38:23, NW.) Ngako nangabe bahumushi bangalisebentisi libito laNkulunkulu, basuke bangamhloniphi Jehova. Lamuhla bunyenti bufakazi lobukhombisa kutsi kufanele silisebentise libito laJehova. LiHumusho Lemhlaba Lomusha lelibuketiwe langa-2013 lisebentisa libito laNkulunkulu tikhatsi letingu-7 216. Loko kusho kutsi libito laNkulunkulu lengetwe tikhatsi letisitfupha kulelihumusho. Lengetwe tikhatsi letisihlanu ngobe litfolakele Emiculwini yaseLwandle Lolufile lesandza kushicilelwa. (Litfolakala tikhatsi letisihlanu ku-1 Samuweli 2:25; 6:3; 10:26; 23:14, 16. Kwesitfupha lengetwa kuTikhulu 19:18, ngobe kwadadishwa ngekucophelela imiBhalo yesandla yasendvulo. w15 12/15 2:5, 6
Lesitsatfu, May 31
Hlalani ninelutsandvo lwebuzalwane.
Lamuhla sinematfuba lamanyenti lesingawasebentisa kute sikhombise lutsandvo lwebuzalwane, ngaphambi kwekucala kwekuhlupheka lokukhulu. Bazalwane betfu labanyenti bayahlupheka ngenca yekutamatama kwemhlaba, tikhukhula, tiphepho, ema-tsunami naletinye tehlakalo temvelo. Labanye bazalwane babeketelela kuphatfwa kabi. (Matewu 24:6-9) Kuphindze kube netinkinga tetimali tamalanga onkhe letibangelwa kuphila kulelive lelibi. (Sembulo 6:5, 6) Nobe kunjalo, njengobe bazalwane betfu babanetinkinga letinyenti, sivulekelwa ngematfuba lamanyenti ekukhombisa indlela lesibatsandza ngayo. Ngisho nobe lelive lesiphila kulo lite lutsandvo, kufanele sichubeke sikhombisa lutsandvo lwebuzalwane.
Lesine, June 1
Lulwimi lolumnandzi lungatsambisa ematje.
Ngisho nalapho lotsite akhuluma intfo lesitfukutselisako, sitawube senta kahle kakhulu nasimphendvula ngemusa. (Taga 15:1) Nasi sibonelo: Indvodzana leseminyakeni yekutfomba lekhuliswe ngunina ayedvwa, beyenta shengatsi ikhonta Jehova kantsi yenta netintfo letimbi. Dzadze lotsite ebandleni lobekatsi ulilela lomake watsi kuye: “Cha kukwehlulile kufundzisa lomntfwana.” Lomake wacabanga, wase utsi: “Kona akuhambi kahle kwanyalo kodvwa solo ngisamfundzisa. Sesitawubona ngemuva kwe-Amagedoni.” Ngesizatfu sekutsi lomake waba nemoya lophansi futsi waphendvula ngemusa, bachubeka babangani nalodzadze. Lendvodzana yeva ngaloko unina lakusho futsi kwayisita yabona kutsi usayetsemba kutsi isengashintja. Ngako yabashiya bangani lababi, yabhajatiswa futsi ngekuhamba kwesikhatsi yasebenta eBethel. Ngaso sonkhe sikhatsi nasikhuluma nebazalwane betfu, emalunga emndeni, ngisho nalapho sikhuluma nebantfu lesingabati, emavi etfu kufanele ‘abe nemusa, futsi avangwe ngeluswayi.’
zul_Latn ssw_Latn ssw_Latn ssw_Latn ssw_Latn ssw_Latn zul_Latn ssw_Latn ssw_Latn